ข้อมูลสรุป (Executive Summary)

ธุรกิจของกลุ่มอาร์เอสมีลักษณะเป็นธุรกิจบันเทิงและกีฬาครบวงจร
โดยดำเนินกิจการในลักษณะกลุ่มบริษัท โดยมี บริษัท อาร์เอส จำกัด (มหาชน) เป็นบริษัทแม่
และถือหุ้นในบริษัทย่อยที่ทำธุรกิจต่างๆ กันออกไปในอุตสาหกรรมบันเทิงและกีฬา

ณ วันที่ 31 ธันวาคม 2551 กลุ่มอาร์เอสมีบริษัทย่อยที่ประกอบธุรกิจด้านต่างๆกันทั้งสิ้น 12 บริษัท
ซึ่งครอบคลุม ธุรกิจเพลง ธุรกิจดิจิตอล ธุรกิจโชว์บิซ ธุรกิจภาพยนตร์ ธุรกิจกีฬา และธุรกิจสื่อ

การดำเนินธุรกิจเพลงของกลุ่มอาร์เอสมีลักษณะครบวงจรซึ่งเริ่มต้นตั้งแต่กระบวนการผลิตและสร้างสรรค์งานเพลง
สร้างสรรค์การตลาด จัดจำหน่าย ส่งเสริมการขาย จัดเก็บลิขสิทธิ์
และการนำลิขสิทธิ์ไปหารายได้ในรูปแบบใหม่ๆ ซึ่งสินค้าเพลงของกลุ่ม
จะประกอบไปด้วยทั้งเพลงไทยสากล และเพลงไทยลูกทุ่ง
ปัจจุบันอาร์เอสปรับเปลี่ยนโมเดลการทำงานจากเดิมที่เคยแบ่งตามประเภทของแนวเพลงแบบดั้งเดิม
อาทิ POP, ROCK, Country และแนวเพลงอื่นๆ มาสู่การแบ่งโดยใช้กลยุทธ์ Music Segment
Champion โดย แบ่งออกเป็น 7 กลุ่ม ได้แก่

-   กลุ่ม Mass ดำเนินการภายใต้ brand RS Music

-   กลุ่ม Teen Community ดำเนินการภายใต้ brand Kamikaze’

-   กลุ่ม Rock Society ดำเนินการภายใต้ brand 9Richter และ brand Pirate

-   กลุ่ม Easy Listening ดำเนินการภายใต้ brand Mellow Tone

-   กลุ่ม Uni Club ดำเนินการภายใต้ brand Plenty Music

-   กลุ่ม Reggae and Ska ดำเนินการภายใต้ brand Reggae Village

-   กลุ่ม Modern Local Country หรือ ลูกทุ่งสมัยใหม่ ดำเนินการภายใต้ brand อาร์สยาม
    (R-Siam)

ธุรกิจดิจิตอลเป็นอีกช่องทางหนึ่งของการบริหารทรัพย์สินทางปัญญาที่ทางบริษัทฯเป็นทั้งผู้ผลิต
และเป็นเจ้าของลิขสิทธิ์ โดยการให้บริการคอนเทนต์สำหรับโทรศัพท์มือถือ คอมพิวเตอร์
และเครื่องเล่นพกพาต่างๆ อาทิเช่น การให้บริการดาวน์โหลดเสียงรอสาย (Ring Back Tone)
การให้บริการดาวน์โหลดเสียงเรียกเข้าโทรศัพท์ (Ringtone)
การให้บริการดาวน์โหลดภาพดาราศิลปินเป็นภาพหน้าจอ (Wallpaper)
การให้บริการดาวน์โหลดเพลงดิจิตอลแบบเต็มเพลง(Full Song Download) เป็นต้น
นอกจากนี้บริษัทฯได้เริ่มดำเนินธุรกิจบันเทิงออนไลน์ (Entertainment Online Business)
โดยการสร้าง 2 เว็บไซด์ ได้แก่ www.zheza.com, www.pleng.com
ให้เป็นแหล่งชุมชนหรือศูนย์รวมสาระความรู้ควบคู่ความบันเทิง (community)
เพื่อตอบโจทย์ไลฟ์สไตล์ของกลุ่มวัยรุ่น ที่ปัจจุบันมีพฤติกรรมหันมาบริโภคสื่อออนไลน์มากขึ้น
โดยในปี2551 เว็บไซต์ ZHEZA ได้พัฒนากลายเป็นเว็บไซต์ประเภท second-life community
online
ของวัยรุ่นเว็บแรกในเมืองไทยที่สมบูรณ์แบบที่สุดและสามารถสนองความต้องการของวัยรุ่นได้ดีที่สุด
โดยปัจจุบันมีสมาชิกมากกว่า1.6 ล้านคน และมีผู้เข้าชมเว็บไซต์ประมาณ 100,000 คนต่อวัน

ในส่วนของธุรกิจโชว์บิซ ประกอบด้วย 4 ธุรกิจหลัก ได้แก่ การจัดคอนเสิร์ตทั้งในและต่างประเทศ,
การจัดอีเว้นท์และโชว์, งานโครงการราชการ และการบริหารศิลปิน
ในปีที่ผ่านมามีคอนเสิร์ตและอีเว้นท์ที่ได้รับการตอบรับเป็นอย่างดี ดังต่อไปนี้ คอนเสิร์ต Film
Mission Impossible Live Concert, คอนเสิร์ต ร้าย รัก กัด จิก ปาน ธนพร แวกประยูร,
Max Day ปิดสยาม 3 เวที, Cool Music Fest. Love Maker by AM PM,
เทศกาลดนตรีฤดูร้อน (Summer Festival), เทศกาลดนตรีฤดูหนาว (Winter Festival),
คอนเสิร์ตโปงลางสะออน We are the world Concert, คอนเสิร์ตบีม One Man &
แฟนใครไม่รู้ Concert เป็นต้น

สำหรับธุรกิจผลิตภาพยนตร์ บริษัทฯ มีภาพยนตร์ที่ออกฉายในโรงภาพยนตร์ทั้งสิ้น 4 เรื่อง ในปี
2551 ได้แก่ รักสยามเท่าฟ้า ดรีมทีม เทวดาตกมันส์ และซูเปอร์แหบ แสบสะบัด

กลุ่มธุรกิจกีฬา ในปีที่ผ่านประสบความสำเร็จจากการเปิดให้บริการ สนามฟุตบอล S-One ณ
ถนนบางนา-ตราด กม.4 ซึ่งเป็น Sport Entertainment Arena แห่งแรกของเมืองไทย
โดยมีแผนจะขยายการลงทุนเพิ่มอีก 2 สนาม ในปี 2552
นอกจากนี้บริษัทฯยังได้ดำเนินการถ่ายทอดสดการแข่งขันฟุตบอลยูโร
และการแข่งขันฟุตซอลชิงแชมป์โลกอีกด้วย

ในส่วนของธุรกิจสื่อนั้น ประกอบด้วยธุรกิจสื่อโทรทัศน์ ซึ่งมีรายการโทรทัศน์ทั้งสิ้น 13 รายการ
(ข้อมูล ณ วันที่ 31 ธันวาคม 2551) ประกอบด้วย รายการประเภทสาระบันเทิง 4 รายการ
รายการเพลงสตริง 4 รายการ และรายการเพลงลูกทุ่ง 5 รายการ
ซึ่งรายการทั้งหมดออกอากาศทางสถานีโทรทัศน์ ช่อง 5 ช่อง 7 และช่อง 9

สำหรับสื่อวิทยุนั้น บริษัทฯ ดำเนินธุรกิจภายใต้บริษัทย่อย ซึ่งมีสถานีวิทยุภายใต้การบริหารทั้งสิ้น 2
สถานี (ข้อมูล ณ วันที่ 31 ธันวาคม 2551) คือ

1.  สถานีวิทยุทหารเรือ FM 94.5 MHz ภายใต้แบรนด์ MAX 94.5 I Feel Max

2.  สถานีวิทยุทหารเรือ FM 93.0 MHz ภายใต้แบรนด์ COOL93 Fahrenheit

ธุรกิจสื่อสิ่งพิมพ์ของกลุ่มอาร์เอส ประกอบด้วยหนังสือพิมพ์รายสามวัน “dara daily”,
และนิตยสารบันเทิงรายสัปดาห์ “dara daily tabloid”

ธุรกิจสื่อในโมเดิร์นเทรด บริษัทฯ ดำเนินธุรกิจภายใต้บริษัทย่อย โดยเข้าบริหารสื่อ P.O.P Radio
ซึ่งเป็นสื่อวิทยุกระจายเสียงในโมเดิร์นเทรด ครอบคลุมโมเดิร์นเทรดกว่า 769 สาขาทั่วประเทศ

ซึ่งในปีที่ผ่านมาสามารถพิสูจน์ได้แล้วว่าเป็นสื่อที่มีประสิทธิภาพ ทำให้เกิดการตัดสินใจซื้อ ณ จุดขาย

ผลการดำเนินงานรวมของทั้งกลุ่มอาร์เอสสำหรับงวดสิบสองเดือน สิ้นสุดวันที่ 31 ธันวาคม 2551
แสดงรายได้รวมจากการประกอบธุรกิจจำนวน 2,371.44 ล้านบาท โดยมีสัดส่วนจากธุรกิจต่างๆ
คือ

1.  ธุรกิจสื่อ (สื่อโทรทัศน์ สื่อวิทยุ สื่อสิ่งพิมพ์ และสื่อในห้างโมเดิร์นเทรด) ร้อยละ 27

2.  ธุรกิจโชว์บิซ ร้อยละ 25

3.  ธุรกิจเพลง ร้อยละ 19

4.  ธุรกิจดิจิตอล ร้อยละ 13

5.  ธุรกิจกีฬา ร้อยละ 9

6.  ธุรกิจภาพยนตร์ ร้อยละ 5

บริษัทฯมีต้นทุนการขายและผลิตทั้งสิ้น 2,102.71 ล้านบาท ค่าใช้จ่ายขายและบริหาร
(รวมค่าตอบแทนกรรมการ) 617.93 ล้านบาท และมีขาดทุนสุทธิจำนวน 401.86 ล้านบาท
คิดเป็นกำไรต่อหุ้น (มูลค่าหุ้นที่ตราไว้หุ้นละ 1 บาท) เท่ากับ (0.57) บาทต่อหุ้น

บริษัทฯ มีทุนจดทะเบียน 900,000,000 บาท แบ่งออกเป็นหุ้นสามัญ 900,000,000 หุ้น
มูลค่าที่ตราไว้หุ้นละ 1 บาท มีทุนชำระแล้วจำนวน 700,000,000 บาท แบ่งออกเป็นหุ้นสามัญ
700,000,000 หุ้น มูลค่าที่ตราไว้หุ้นละ 1 บาท

ณ วันที่ 31 ธันวาคม 2551 บริษัทฯ มีสินทรัพย์รวม 1,883.63 ล้านบาท หนี้สินรวม 1,383.96
ล้านบาท และ ส่วนของผู้ถือหุ้นรวม 499.67 ล้านบาท

ปัจจัยความเสี่ยง

 ปัจจัยความเสี่ยงที่อาจเกิดขึ้นและอาจมีผลต่อการดำเนินธุรกิจของบริษัทฯ มีดังนี้

1.  ความเสี่ยงทางเศรษฐกิจและกฎหมาย
    ซึ่งประกอบด้วยความเสี่ยงจากการเปลี่ยนแปลงของภาวะเศรษฐกิจ
    และความเสี่ยงที่อาจเกิดขึ้นจากการแก้ไขกฎหมายเกี่ยวกับการประกอบกิจการกระจายเสียงและกิจการโทรทัศน์
    และหน่วยงานกำกับดูแล

2.  ความเสี่ยงทางอุตสาหกรรม ประกอบด้วย
    ความเสี่ยงจากการแพร่กระจายของสินค้าละเมิดลิขสิทธิ์
    และความเสี่ยงจากการเปลี่ยนแปลงพฤติกรรมของผู้บริโภค

3.  ความเสี่ยงในการประกอบธุรกิจ ประกอบด้วย
    ความเสี่ยงจากปริมาณของสินค้าในตลาดกับความนิยมผู้บริโภค
    ความเสี่ยงจากการไม่สามารถต่ออายุสัญญาเช่าเวลาออกอากาศทางสถานีโทรทัศน์และวิทยุ
    ความเสี่ยงจากการทำธุรกิจภาพยนตร์ ความเสี่ยงจากการพึ่งพาผู้บริหาร
    และความเสี่ยงจากการย้ายค่ายของศิลปินและทีมงานผลิต

4.  ความเสี่ยงกรณีมีผู้ถือหุ้นรายใหญ่มากกว่าร้อยละ 50

ซึ่งปัจจัยความเสี่ยง ที่กล่าวข้างต้น เป็นความเสี่ยงที่ไม่สามารถควบคุมได้ อย่างไรก็ดี
บริษัทได้บริหารจัดการเพื่อลดความเสี่ยงที่อาจเกิดขึ้นแล้ว

รายการระหว่างกัน

การกำหนดราคาของรายการระหว่างกันกับบริษัทที่เกี่ยวข้องกัน ส่วนใหญ่เป็นการให้เช่าทรัพย์สิน
ได้กระทำโดยคำนึงถึงความเหมาะสมโดยอ้างอิงได้กับราคาตลาดและมีเงื่อนไขอื่น ๆ
ไม่แตกต่างอย่างเป็นสาระสำคัญจากตลาด โดยลักษณะของรายการระหว่างกันประกอบไปด้วย
การเช่าอาคารสำนักงาน การเช่าที่ดิน
และภาระผูกพันเกี่ยวกับการค้ำประกันวงเงินสินเชื่อที่ได้รับจากธนาคาร อย่างไรก็ดี
รายการระหว่างกันที่เกิดขึ้นได้มีการอนุมัติรายการและเปิดเผยข้อมูลตามเกณฑ์ของตลาดหลักทรัพย์แห่งประเทศไทยแล้ว